**Παρασκευή 8 Δεκεμβρίου 2023:**

Θεατρική παράσταση «Ο φίλος μου ο Ντοστογιέφσκι»

Δημοτικό Θέατρο Βάρης, ώρα 20:00

Τι κοινό άραγε θα μπορούσε να συνδέει έναν «Νεοέλληνα» με τον μεγάλο στο είδος του μυθιστορηματογράφο Φ.Ντοστογιέφσκι; Η θεατρική διασκευή της Δήμητρας Παπαδοπούλου θα δώσει εξηγήσεις για αυτή την ιδιότυπη συσχέτιση. Σκηνοθεσία: Κώστας Γάκης, ερμηνεία: Παύλος Λουτσίδης.

**Σάββατο 9 Δεκεμβρίου 2023:**

Φωταγώγηση Χριστουγεννιάτικου Δέντρου

Κεντρική Πλατεία Βούλας, πλατεία Ιμίων, Βούλα, ώρα: 19:00

Ο Δήμαρχος Βάρης Βούλας Βουλιαγμένης κ. Γρηγόρης Κωνσταντέλλος θα σημάνει την επίσημη έναρξη των φετινών εκδηλώσεων με τη φωταγώγηση του Χριστουγεννιάτικου Δέντρου, για να υποδεχτούμε με λάμψη, φως και ένα πλούσιο εορταστικό πρόγραμμα τα φετινά Χριστούγεννα. Η Jō και οι μουσικοί της θα μας μεταφέρουν σε ένα χριστουγεννιάτικο κόσμο γεμάτο ρυθμό και jazz μελωδίες. Συμμετέχουν τα τμήματα latin του δήμου με τον χοροδιδάσκαλο κ. Λάκη Οικονόμου και το παιδικό και εφηβικό τμήμα της σχολής Dance Art. Μια βραδιά γεμάτη χαρά, μουσική, χορό και θετική ενέργεια.

**Κυριακή 10 Δεκεμβρίου 2023:**

Θεατρική παράσταση: «Όπου Γης και Patris»

Πολιτιστικό Κέντρο «Ιωνία» Βούλας, ώρα: 20:00

Η παράσταση «Όπου Γης και Patris» είναι βασισμένη σε κείμενα του πολυγραφότατου Έλληνο-Αυστραλού συγγραφέα Κωνσταντίνου Καλυμνιού. Το έργο είναι σπονδυλωτό. Αποτελείται από τέσσερις ιστορίες που κινούνται στον ίδιο άξονα, τη σχέση του Έλληνα μετανάστη με την Μάνα Ελλάδα, καθώς και τη βαθιά ανάγκη του να «ριζώσει» στη νέα του πατρίδα. Η σκηνοθεσία είναι του Σταμάτη Τζελέπη και οι ηθοποιοί της παράστασης είναι: Σταμάτης Τζελέπης, Έλενα Τσεφαλά, Γιάννης Ζαραφωνίτης, Έφη Κιούκη και ο Θωμάς Αθανασίου.

**Σάββατο 16 Δεκεμβρίου 2023:**

Κλασική Συναυλία: «Ο έρωτας στην όπερα»

Πολιτιστικό Κέντρο “Ιωνία” Βούλας, ώρα: 20:00

Ένα Gala όπερας αφιερωμένο στον Έρωτα, εκεί που ο έρωτας και η μαγεία ενώνονται στον κόσμο της όπερας. Οι διάσημοι πρωταγωνιστές της όπερας Celia Costea, Δημήτρης Πακσόγλου και η καταξιωμένη soprano-performer Μαρία Κατριβέση, με αφηγητή τον γνωστό ηθοποιό Δημήτρη Γκοτσόπουλο θα μας ταξιδέψουν στο θαύμα της όπερας σε μια μοναδική λυρική βραδιά. Στο πιάνο ο αρχιμουσικός Μανώλης Παπασηφάκης. Σκηνοθετική επιμέλεια: Δημήτρης Πακσόγλου, πρωτότυπο κείμενο: η συγγραφέας Μαρία Κακαβογιάννη.

**Κυριακή 17 Δεκεμβρίου 2023:**

Μουσικοχορευτική παράσταση: «Πινόκιο»

Πολιτιστικό Κέντρο «Ιωνία» Βούλας, ώρα: 20:00

Ένα χριστουγεννιάτικο θέαμα ζωντανεύει στη σκηνή με όχημα το πολύ γνωστό παραμύθι «Πινόκιο». Ένα ταξίδι στον μαγικό κόσμο των Χριστουγέννων με οδηγό γνωστές χριστουγεννιάτικες μελωδίες, ελληνικές και ξένες, που όλοι γνωρίζουμε μέσα από τα παραμύθια, τις ταινίες και τα μιούζικαλ των Χριστουγέννων. Ενορχηστρωτής των μουσικών έργων και διευθυντής ορχήστρας ο Θοδωρής Λεμπέσης. Συνταξιδιώτες σ’αυτό το ταξίδι η γνωστή τραγουδίστρια Ανδριάννα Μπάμπαλη και η ηθοποιός Θεοδώρα Σιάρκου στο ρόλο της αφηγήτριας με τη συνοδεία 10μελούς ορχήστρας δωματίου.

**Παρασκευή 22 Δεκεμβρίου 2023:**

Εγκαίνια Χριστουγεννιάτικου Χωριού

Πάρκο Αγ. Ιωάννου, Βούλα, ώρα: 19:00

Ένα δεκαήμερο από την Πέμπτη 22 Δεκεμβρίου 2023 έως και την Κυριακή 1 Ιανουαρίου 2023 το Χριστουγεννιάτικο Χωριό θα προσφέρει 4ωρες δραστηριότητες πρωϊνής και απογευματινής απασχόλησης. Τη βραδιά των εγκαινίων ένα μοναδικό θέαμα για παιδιά και μεγάλους με χορογραφίες, ανιματέρ, magic show, bubble show, ζογκλέρ με φωτιές και μονόροδα, εντυπωσιακούς ξυλοπόδαρους, ξωτικά και βεβαίως ο Άγιος Βασίλης, θα υποδέχονται τους μικρούς τους φίλους με face painting, εργαστήρια εικαστικών, παιχνιδιών, κίνησης, αφήγησης παραμυθιών, απίθανες μπαλονοκατασκευές, μαλλί της γριάς και πολλές, πολλές εκπλήξεις… Συμμετέχουν οι μαθητές των μουσικών τμημάτων του δήμου με το δάσκαλο μουσικής κ. Δ. Καρούσο και οι μαθητές του Ωδείου «Μουσική Σπουδή».

**Σάββατο 23 Δεκεμβρίου 2023:**

Παιδική συναυλία: SMILE MUSIC FESTIVAL

Πάρκο Αγίου Ιωάννου, Βούλα, ώρα: 12:00

Η χαρούμενη παρέα του «SMILE MUSIC FESTIVAL» θα διασκεδάσει μικρούς και μεγάλους με μια μουσική παράσταση γεμάτη τραγούδια και χορό. Η παρέα του SMILE, το χαριτωμένο πάντα, το ελεφαντάκι, η αρκουδίτσα, το σκυλάκι, ο γατούλης, η αγελαδίτσα και ο τίγρης, μαζί με τους τραγουδιστές της μουσικοπαρέας, Ζίζη η ζωηρούλα και Χάρης ο ζωηρούλης, θα σας ταξιδέψουν σε ένα ανεπανάληπτο μουσικοχορευτικό show, με τραγούδια και πολλά ευχάριστα δρώμενα.

**Κυριακή 24 Δεκεμβρίου 2023:**

Χριστουγεννιάτικα κάλαντα στους δρόμους της πόλης

Κεντρική Πλατεία Βούλας, πλατεία Ιμίων, Βούλα, ώρα: 12:00

Ο σύλλογος «Μαντηλάκι» θα ψάλλει δρομικά τα Κάλαντα της Μακεδονίας στην πλατεία Ιμίων της Βούλας από τις 12.30 εως τις 15.00. Αφετηρία θα είναι ο προαύλιος χώρος του Ι.Ν.του Αγ.Ιωάννου, όπου μικροί και μεγάλοι, μέλη του λαογραφικού Ομίλου και με συνοδεία παραδοσιακών οργάνων θα γεμίσουν την πλατεία της Βούλας με Χριστουγεννιάτικους ύμνους, παραδοσιακούς σκοπούς και χορούς της Μακεδονίας.

**Παρασκευή 29 Δεκεμβρίου 2023:**

Παιδική παράσταση: «Έχω τις λέξεις σου Χριστουγεννιάτικα»

Δημοτικό Θέατρο Βάρης, ώρα: 20:00

Ένα ταξίδι στον κόσμο των συλλαβών και των σημείων στίξης, όπου τα παιδιά θα έρθουν σε επαφή με τις «καλικαντζούρες», που καλούνται (κι ενίοτε πιέζονται) να μάθουν σωστά, για να γνωρίσουν την ιστορία της γλώσσας μας. Στο τέλος της παράστασης, τα παιδιά, μαζί με τους ηθοποιούς, παίζουν ένα παιχνίδι ερωτήσεων και αναγραμματισμού με θέμα τα Χριστούγεννα. Οι νικητές κερδίζουν αναμνηστικό δίπλωμα συμμετοχής. Η παράσταση της Φωτεινής Βαμβούκη είναι βασισμένη στο ομώνυμο παραμύθι της συγγραφέως Σοφίας Στεκουλέα.

**Κυριακή 7 Ιανουαρίου 2024:**

Θέατρο Σκιών Θανάση & Κώστα Σπυρόπουλου:

«Καλή χρονιά με τον Καραγκιόζη»

Δημοτικό Θέατρο Βάρης, ώρα: 12:00

Ο Καραγκιόζης θέλει να κάνει πρωτοχρονιάτικο γλέντι, αλλά ο Πασάς έχει διατάξει την απαγόρευση των εορτασμών, γιατί η κόρη του η Βεζυροπούλα είναι άρρωστη. Τελικά ο ήρωας μας Καραγκιόζης μαζί με τα κολλητήρια καταφέρνει να πραγματοποιήσει το γλέντι και όλοι μαζί να ευχηθούν Καλή Χρονιά ! Τα υπόλοιπα στον μπερντέ…